By Adam Umar, Abuja | Publish Date: Jun 22 2018 2:00AM
wani basaraken wanda Aminiya ta sakaya sunansa kasancewar bai samu izinin fadar ba a kan zantawar, ya ce masarautar ta share kwana 3 tana bukukuwan wanda ya hada da hawan sallah a ranar farko, inda sarki ya je masallacin idi da kuma dawowa a kan doki, da zagaya muhimman titunan garin yini na biyu, sai kuma bikin nuna al’adun gargajiya a fadar a yini na uku.
Wannan bikin hawan salla shi ne mafi kasaita a tarihin garin kasancewar sabon sarkin Bwari Alhaji Auwal Musa Ijakoro ya tattara farin jinin mahaifinsa marigayi Sarki Musa Ijakoro da kuma na kashin kansa, ga kuma kishi daga jama’ar gari musamman daga bangaren masu biyayya ga masarautar.
Ya ce bikin ya gudana lami lafiya ba tare da fuskantar wani tashin hankali ba har sai a lokacin da tawagar mahayan tare da gungun wadanda ke biye da su suka iso kwanar hanyar da ya nufi fadar Esu Bwari, “To a nan ne wasu matasa suka rika yin jifa ga tawagar tare da yin maganganu na zage-zage.
“A lokacin sarki tare da mafi yawan jama’ar da ke biye da shi sun sun isa fada, sai dai Allah Ya kare domin shugaban ’yan sanda na garin nan ya yi iya kokarinsa wajen kwantar da hankali jama’armu kuma a sakamakon haka aka yi hakuri ba tare da mayar da martani ba duk da cewa ko a lokacin jama’ar da ta rage a kan hanya da ke tare da mu ta zarce adadin nasu nesa ba kusa ba,” inji shi.
Aminiya ta tuntubi bangaren Esu Bwari Mista Ibrahm Yaro inda sakataren fadar mista Amos Musa ya yi bayani a madadin bangaren. Sakataren ya yi zargin cewa an samu rashin jituwar ne a lokacin da tawagar sarki ta nemi ratsawa ta layin gidan Esu tare da yin barazana ga jama’arsu ta Gbagyi da suka yi dafifi a kan kwanar, “Ga kuma wasu daga cikinsu na dauke da bindigar toka, to wannan shi ne ya tada hankalin matasanmu suka ki amince masu su bi hanyar,” inji sakataren.
Da Aminiya ta shaida masa cewa ’yan sanda karkashin jagorancin shugabansu na Bwari sun killace hanyar don ganin ba wani bangare da ya kutsa bangaren da ba na shi ba, sakataren na Esu ya ce “Ai ’yan sandan na tare da su.” Da aka tuntubi babban jami’in ’yan sanda (DPO) na Bwari C.S.P Biodun Makanjuola ya tabbatar da faruwan lamarin. Ya ce gabanin bikin hawan sallar, an gudanar da zama na tsaro da bangarorin biyu inda aka amince da yin bikin tare da zayyana wuraren da mahaya doki tare da tawagar sarki za ta ratsa a layukan garin wanda bai shafi layin fadar Esu ba da kuma wasu unguwanni.
Ya ce a lokacin hawan sallan ya kasance a kwanar hanyar da ta ratsa gidan Esu tare da wasu jami’an ’yan sanda inda ya yi amfani da wasu motoci 4 aka ajiye su a kan hanyar don ganin babu wani bangare da ya tsallake layi, baya ga kuma wasu ’yan sanda da ke yi wa tawagar rakiya don ganin ba a saba doka da oda ba. shugaban na ’yan sanda ya kuma karyata zargin yunkurin kutsa layin Esu daga bangaren masu bikin hawan sallan kamar yadda sakataren Esu ya yi zargi.
Tini dai minstan Abuja malam Muhammad Musa Bello ya ayyana dokar takaita zirga-zirga a garin bayan faruwar lamarin wanda ke farawa daga karfe 6 na maraice zuwa 6 na safe inda a ka baza jam’an tsaron soji da kuma na ’yan sandan kwantar da tarzoma a wasu muhimman bangare na garin.